钦定古今图书集成/明伦汇编/官常典/第721卷 > 王令谦 潘知麟
## 钦定古今图书集成/明伦汇编/官常典/第721卷 > 王令谦 潘知麟

按《五代史安从进传》：从进畜异志。王令谦、潘知麟者，
皆从进牙将也。常从从进最久，知其必败，切谏之。从
进遣子弘超与令谦游南山，酒酣，令人推堕崖死。天
福六年，安重荣执杀契丹使者，反迹见，高祖为之幸
邺。郑王重贵留守京师，宰相和凝曰：“陛下且北，从进
必反，何以制之？”高祖以空名宣敕十数通授郑王，有
急则命将以往。从进闻高祖北，遂杀知麟以反。郑王
以空名敕授李建崇、郭金海等讨之，从进大败，以数
十骑奔还襄阳。高祖遣高行周围之，粮尽，从进自焚
死。执其子弘受送京师斩之。赠令谦忠州刺史，知麟
顺州刺史。

===刘琼===按《十国春秋》：“琼，固始人。天德初，为永平镇将。南唐侵
建州，琼统兵入援。师至镛州，闻天德帝已降唐，众兵
欲推琼为王，琼义不肯受，自刎死。部将收其尸，葬山
麓，乡人建祠祀之。”